
ABSTRACT


Politica europeană în domeniul voluntariatului este o politică relativ recentă ce încearcă să cuprindă varietatea şi complexitatea acestui domeniu care, prin însuşi specificul său, este expresia libertăţii de asociere şi de acţiune a cetăţenilor europeni, implicaţi în viaţa societăţilor cărora le aparţin. Din acest motiv, activitatea de reglementare şi supraveghere a domeniului voluntariatului are forme deosebit de variate, legitimate de nevoia de a stimula şi evalua impactul lui asupra societăţii, de a elimina disfuncţionalităţile şi de a valorifica experienţele pozitive. 
Pe de altă parte, organizaţiile de voluntariat realizează forme variate de asociere şi comunicare la nivel european şi internaţional, cu intenţia de a monitoriza şi evalua propria lor activitate, elaborând studii şi cercetări pe diferite teme. 
În lucrare au fost valorificate  bazele de date şi studiile realizate de Centrul european de voluntariat, dar şi cercetările iniţiate de instituţiile europene. Am prezentat, de asemenea, principalele reglementări naţionale ale diferitelor state europene din domeniul voluntariatului, pentru a  identifica modul specific în care se realizează controlul şi supravegherea de către diversele autorităţi de stat, la diferite nivele şi în toate etapele desfăşurării activităţilor de voluntariat. Aceste demersuri au arătat că monitorizarea şi supravegherea voluntariatului european reprezintă o preocupare actuală a instituţiilor internaţionale, europene şi naţionale, mai ales datorită nevoii de a valorifica impactul economic şi social al acestei activităţi.
1. Aspecte actuale ale politicii europene în domeniul voluntariatului 


Politica UE in domeniul voluntariatului este o politică relativ recentă care a fost promovată la nivel comunitar începând cu anul 1997 când, la Conferința interguvernamentală din acel an, a fost adoptată o Declarație oficială prin care se recunoaştea rolul activităţii asociaţiilor din Europa
. Declarația a subliniat dimensiunea europeană a organizațiilor de voluntariat, punând un accent special pe schimbul de informații și experiență în acest domeniu. Ulterior, au fost adoptate documente importante, printre primele fiind Recomandarea Parlamentului European și a Consiliului din 10 iulie 2001 privind mobilitatea studenților, a persoanelor în curs de formare şi a  voluntarilor în interiorul Comunității. Tot în anul 2001, Comisia Europeană a elaborat Cartea Albă a activităţii de voluntariat şi a cetăţeniei în Europa.
 
În ultimii ani, problema valorii sociale şi economice a voluntariatului a devenit un punct central al documentelor elaborate la nivelul Uniunii Europene. Programul european 2007-2013 pentru tineret a abordat pe larg problema Serviciului European Voluntar.
 În martie 2008, Parlamentul European Parlamentul a adoptat un raport privind Rolul voluntariatului în politica economică şi de coeziune socială, raport în care statele membre, autoritățile regionale și locale erau încurajate să recunoască valoarea socială şi economică a voluntariatului. 

În prezent, preocuparea instituţiilor europene şi internaţionale este monitorizarea şi măsurarea valorii economice a voluntariatului. La nivelul Uniunii Europene, statisticile Eurostat deţin un rol important în colectarea datelor privind voluntariatul, dar acestea sunt încă insuficiente în raport cu exigenţele Organizaţiei Mondiale a Muncii (ILO)
 și cu recomandările ONU pentru domeniul voluntariatului
. Aceste instituţii solicită integrarea unor sisteme de monitorizare şi măsurare a muncii voluntarilor la nivel naţional, Observatoarele naţionale ale sectorului voluntariatului trebuind să ofere date cantitative şi calitative în domeniu. 
Organizaţia Internațională a Muncii este preocupată a elabora, pentru prima oară, liniile directoare internaționale pentru generarea de statistici periodice și fiabile privind voluntariatul, date care vor fi astfel comparabile între țări și regiuni.


Studiile europene recente privind voluntariatul în Uniunea Europeană
 au pus în evidenţă faptul că la nivel organizaţional se manifestă carenţe în activitatea de  monitorizare şi informare, fiind nevoie de date mai precise și detaliate despre  organizaţiile de voluntariat şi despre voluntari. S-a constatat că informațiile și datele cu privire la voluntariat sunt adesea nestructurate și non-standardizate, chiar la nivel național. În prezent, această exigenţă reprezintă o provocare majoră, întrucât realizarea ei ar permite înțelegerea specificului voluntariatului din diferite țări, evaluarea impactului sprijinului guvernamental acordat voluntariatului. 
În acest context, Parlamentul European a recomandat statelor membre să monitorizeze, să măsoare şi să elaboreze statistici referitoare la activitatea organizaţiilor de voluntariat şi la serviciile oferite de acestea prin voluntarii lor. În prezent, principalul eveniment a fost adoptarea Rezoluţiei Parlamentului European referitoare la elaborarea unui proiect de regulament al fundaţiei europene COM(2012) 35/2.
 

2. Autorităţi statale care supraveghează şi coordonează activitatea organizaţiilor de voluntariat 


Implicarea autorităţilor statale în supravegherea activităţii de voluntariat este foarte variată şi este realizată de instituţii foarte diferite. În majoritatea statelor europene, constituirea organizaţiilor de voluntariat se face cu aprobarea autorităţilor regionale şi locale, după care se înregistrează în registre oficiale, fie speciale ale fundaţiilor, fie registre ale altor instituţii. În unele state europene,  ele se constiuie la notariat sau la tribunale, fiind sub supravegherea autorităţilor jurisdicţionale. Există state europene în care înregistrarea organizaţiilor de voluntariat este realizată de către Centre de registre şi informaţii (Estonia, Lituania) care efectuează şi activitatea de audit. Studiile comparative realizate de Centrul european al fundaţiilor
 pun în evidenţă faptul că una din constantele sistemului european al organizaţiilor de voluntariat este înregistrarea acestor organizaţii şi efectuarea controlului din partea autorităţilor administrative naţionale, regionale şi locale. 


În multe state europene organizaţiile de voluntariat, cu profile specifice se află sub supravegherea ministerelor de resort, iar celelalte sunt supravegheate de ministerul care se ocupă de voluntariat (ministerul de interne, ministerul justiţiei, al tineretului). În puţine state europene există ministere care au explicit în responsabilitate domeniul voluntariatului, aşa cum este în Franţa. Experienţa
 a arătat că este mult mai ușor să se stabilească o strategie națională privind voluntariatul în țările în care există doar un singur minister responsabil. În aceste țări, ministerul responsabil poate canaliza mai uşor fondurile în domenii-cheie, prioritare, cum ar fi voluntariatul tinerilor sau managementul voluntarilor. În alte cazuri, sunt implicate diverse departamente ministeriale care au scopuri, obiective separate, mai greu de monitorizat. 

Alte state europene au înfiinţat la nivel guvernamental autorităţi speciale pentru domeniul organizaţiilor de voluntariat, fie nişte comisii independente ce activează pe lângă  guvern (ex. Marea Britanie), fie autorităţi de înalt nivel, aflate sub directa coordonare a Primului-ministru care se ocupă de supravegherea, coordonarea şi cooperarea cu organizaţiile de voluntariat (ex. Franţa, Cipru, Portugalia). 


Unele state europene au o atitudine mult mai liberală faţă de activitatea de voluntariat, respectând autonomia sectorului care, prin însăşi titulatura sa, este non-guvermental, supus autoreglementării (Olanda, Danemarca, Finlanda, Suedia), respectând exigenţele Codului Civil. 

În toate statele europene activitatea financiară a organizaţiilor de voluntariat este verificată de autorităţile financiare şi fiscale de la nivel local sau prin audit realizat la nivel naţional. 

În Austria  legislaţia referitoare la fundaţii cuprinde reglementări valabile la nivel federal şi reglementări specifice diferitelor tipuri de fundaţii, inclusiv organizaţiile de voluntariat (Legea federală a fundaţiilor de utilitate publică BSFG din 27 noiembrie 1974 cu modificările ulterioare, Legea fundaţiilor private PSG din 1993). Înfiinţarea organizaţiilor publice de voluntariat este aprobată şi ulterior supravegheată de administraţia teritorială sau de ministerul de resort, în cazul în care sunt fundaţii din domeniul sportului, culturii etc. Fundaţiile private nu au nevoie de aprobarea unei autorităţi a statului pentru a fi înfiinţate
. Ministerul de interne este cel care deţine Registrul fundaţiilor în care se înscriu obligatoriu toate fundaţiile, în afara celor private care se constituie la notariat şi se înregistrează la Registrul Comerţului. Fundaţiile prezintă anual raport contabil autorităţilor financiare locale.
În Belgia activitatea fundaţiilor este reglementată de Legea din 27 iunie 1921, amendată prin legea din anul 2002 care se referă explicit la organizaţii de utilitate publică şi în care a fost introdusă recent şi categoria fundaţiilor private. Înregistrarea organizaţiilor de voluntariat se face la Ministerul Justiţiei, iar problemele apărute, inclusiv dizolvarea acestora se rezolvă prin decizie a instanţei judecătoreşti
. Activitatea voluntarilor este reglementată printr-o lege specială
 Legea referitoare la drepturile voluntarilor.
În Bulgaria, legea cu privire la activitaţile non-profit ale persoanelor juridice (LNPLE), adoptată în septembrie 2000
, intrată în vigoare în anul 2001, cu modificările ulterioare, defineşte fundaţiile, tipurile de fundații determinate de  tipul activității lor - pentru public sau pentru beneficiul privat. Conform legii, fundaţiile sunt înscrise în Registrul central al Ministerului Justiţiei. În conformitate cu Legea privind măsurile de combatere a spălării banilor (AMAML), toate ONG-urile sunt obligate să se înregistreze la Agenția de Informații Financiare (FIA). Ca majoritatea statelor europene, ONG-urile bulgare au responsabilități şi în domeniul respectării condiţiilor de protecţie împotriva activităţilor care ar putea finanţa terorismul. Controlul asupra activității financiare a fundațiilor este efectuat de Oficiul Național de Audit (NAO) care are funcţia de a supraveghea financiar activitatea fundaţiilor care folosesc fonduri publice. 
Agenția Națională pentru Venituri, prin autorităţile de supraveghere fiscală, verifică activitatea fundaţiilor
. Datele financiare sunt publicate pe site-urile autorităților de supraveghere fiscală. Guvernul bulgar nu monitorizează, nu deţine o bază de date privind voluntariatul în această ţară şi nu a comandat nicio cercetare sistematică pe această temă
. Ministerul Educației, Tineretului și Ştiinței este responsabil pentru activitatea de voluntariat în rândul tinerilor, iar  Centrele de tineret oferă multe oportunități în acest domeniu. În legea referitoare la dezvoltarea tineretului din anul 2008 s-a definit mai amplu tânărul voluntar, drepturile şi responsabilităţile sale. Organizațiile non-profit care promovează voluntariatul şi schimbul de informații în acest sector sunt: Alianţa Naţională pentru Voluntariat (NAVA), Centrul bulgar referitor la  legea pentru activitatea non-profit. 

În Cehia, din anul 1990, fundaţiile erau reglementate prin Codul civil, dar au apărut numeroase dificultăţi care au impus elaborarea unei legi speciale a fundaţiilor. Cadrul legal de activitate a fundatiilor a fost stabilit prin Legea nr 227/1997 referitoare la fundaţii, cu modificările ulterioare, lege care a sta la baza constituirii fundațiilor publice şi private. Legea are caracter complex, conţinând prevederi de drept public si privat. Prin ea au fost reglementate aspectele referitoare la înființarea, funcționarea și lichidarea unei fundații, aspectele legate de guvernanța de tip corporativ etc. 
O problemă deosebită a constituit-o activitatea specifică a fundaţiilor religioase  care se supun Codului de drept canonic (Codex iuris Canonici). 
Conform legii, documentul fondator al fundaţiei este prezentat instanţei judecătoreşti de la nivel regional care decide includerea acesteia în Registrul fundaţiilor şi dă un număr unic de identificare. Fundația trebuie să prezinte situația financiară anuală care trebuie să fie verificată de un auditor. Autoritatea fiscală efectuează controale în ceea ce privește problemele fiscale, iar instanţa (Registration Court) verifică raportul anual, poate decide lichidarea unei fundaţii sau aprobă schimbările efectuate în cadrul activelor şi  conducerii. 
În Cehia nu există aşadar o autoritate de supraveghere a administraţiei de stat, nici o supraveghere publică, independentă sau o combinaţie între un organism guvernamental şi altă instituţie. Supravegherea şi controlul se realizează prin aplicarea unor reglementări foarte stricte, prin controlul intern, printr-o supraveghere a instanţelor şi a autorităţilor fiscale. 
Ministerul Justiţei a fost preocupat de luarea unor măsuri de perfecţionare a prevederilor de drept privat existente în Codul Civil, inclusiv referitoare la fundaţii. Noul Cod civil introdus prin legea nr. 89/2012
, intrat în vigoare la 1 ianuarie 2014, a făcut distincţia între fundaţii familiale, publice şi private. În subsecţiunea 4, articolele 1463 - 1474 se face referire la modul de supraveghere a fundaţiei care trebuie realizată de însăşi persoana desemnată de conducerea sau de alte autorităţi publice desemnate prin lege. 

În Cipru, conform legii societăţilor şi asociaţiilor 57-72, fundaţiile sunt înfiinţate cu aprobarea Consiliului de Miniştri, acolo unde se află Registrul fundaţiilor (de care răspunde Ministerul de Interne). Fundaţiile private se inregistrează la Registrul Comerţului. Modificările statutului sau alte tipuri de modificări se efectuează prin decizii ale instanţei. Controlul activităţii fundaţiilor este realizat de Auditorul general al Republicii sau de o altă autoritate numită de Curtea Superioară de Justiţie.

 

În Finlanda, rolul de auto-supraveghere revine Consiliului Fundaţiilor finlandeze (ja Säätiöiden rahastojen neuvottelukunta)
, fondat în anul 1970, pentru a sprijini organizațiile de voluntariat din Finlanda, pentru a supraveghea interesele membrilor săi, și a le permite să facă schimb de informații și opinii cu privire la problemele de interes comun. Consiliul reprezintă fundațiile în relațiile lor cu autoritățile publice și supraveghează interesele membrilor în diferite moduri. Consiliul are 130 de membri, dintre care 115 sunt fundații. 
În Franţa, prima lege privind fundațiile (Loi sur le développement du mecenat,  LDM - 87-571), adoptată la 23 iulie 1987, cu modificările ulterioare, se referă la organizațiile de utilitate publică. Legea asociaţiilor din anul 1901, cu modificările ulterioare, prevede la art.5 datele ce trebuie menţionate în registrul special
 al asociaţiei (format tip imprimat, cu pagini numerotate, nedetaşabile), lipsa registrului atrăgând sancţiuni dure prevăzute în art.8 al legii 1901 şi în art.131-13 Cod penal amendă de 1500 euro, dublată în caz de recidivă. 
Această lege a fost modificată semnificativ în anul  1990, prin introducerea unui nou tip de fundaţii, așa-numitele fondations d' entreprise.  În anul 2003 a fost adoptată o nouă lege (Loi n °2003-709 relative aux asociations et aux fondations). Legea 2006-450 adoptată la 18 aprilie 2006 a introdus o nouă categorie de fundații: fundațiile de cooperare științifică care pot lua forma fie a unei fundații de utilitate publică sau a unei fundaţii autonome, a cărei dotare se face printr-o fundație de utilitate publică care se ocupă de gestionarea sa. 

Legea nr. 2007-1199 a implementat alte două categorii de fundaţii, iar Legea nr. 2008-776  a introdus un nou instrument juridic " fondurile de dotare ", după modelul anglo-saxon. Pentru a înfiinţa o fundație de utilitate publică, fondatorul trebuie să obţină autorizare, printr-un decret emis de Ministerul de Interne. Documentele sunt apoi depuse la Biroul asociaţiilor şi fundaţilor, care va consulta diferitele ministere relevante pentru obiectivele fundației, precum și cea mai înaltă instanță Consiliul de Stat. Fundația dobândeşte personalitate juridică numai după ce decretul Ministerului de Interne este semnat şi publicat în Monitorul Oficial (Jurnalul Oficial). 
Fundaţiile corporatiste primesc personalitate juridică, printr-o autorizaţie a prefectului (reprezentant al statului la nivel local) sau în cazul în care administrația nu se opune în termen de patru luni de la data la care a fost depusă cererea de autorizare. Fundaţiile corporatiste sunt autorizate pentru o perioadă limitată de timp, de cel puțin 5 ani, care poate fi prelungită pentru cel puţin 3 ani. 
Fundațiile non - autonome sunt create printr-un contract privat între fundaţiile de utilitate publică gazdă și fondator, dar nu au personalitate juridică. Rapoartele anuale de activitate ale fundaţiilor trebuie să fie trimise la prefect și la ministerele de resort. În caz contrar, în plus față de sancțiunile fiscale, statutul de utilitate publică al fundației poate fi retras, ceea ce duce automat la dizolvarea acesteia. Supravegherea fundaților corporatiste este mai puțin strictă, statul nefiind reprezentat în Consiliul director al fundaţiei. Conturile anuale trebuie să fie trimise doar la prefectură. Centrul francez al fundaţiilor reprezintă cele 7 tipuri de fundaţii existente în Franţa.
 În concluzie se poate afirma că supravegherea fundaţiilor franceze  se face atât de către un organism guvernamental (prefectul și Ministerul de Interne), dar și de către o instanță specială Curtea de Conturi care are competența deplină de a verifica rapoartele și conturile fundațiilor. 


Prin decretul nr. 2011-773 din 28 iunie 2011
 la nivel guvernamental a fost creat Înaltul Consiliu al Vieţii Asociative (HCVA) care funcţionează pe lângă Primul ministru. Conform art.2 al Decretului, Înaltul Consiliu analizează proiectele de lege şi de decrete referitoare la dispoziţiile specifice legate de finanţarea, funcţionarea sau organizarea asociaţiilor. Misiunile sale sunt acelea de a propune toate mijloacele necesare dezvoltării vieţii asociative; formularea recomandărilor pentru buna cunoaştere a sectorului asociativ; culegerea şi difuzarea datelor teritoriale, cantitative şi calitative din sectorul asociativ; a face bilanţul pe o perioadă de doi ani a activităţii din domeniul asociativ. Înaltul Consiliu se poate sesiza în legătură cu orice problemă care apare în acest domeniu. Conform articolului 4 din Decret, Înaltul Consiliu este prezidat de Primul-ministru sau de un reprezentant al acestuia. În afară de acesta, din el mai fac parte: 

1) 25 membri cu o experientă deosebită în viaţa asociativă, benevol sau salariaţi, în domeniile precizate prin lista stabilită prin Hotărârea Ministerului educaţiei, tineretului şi vieţii asociative; 
2) cinci personalităţi cu competenţe în domeniul dreptului, fiscalităţii, economiei şi gestiunii, sociologiei şi resurselor umane, numite pe o perioadă de cinci ani prin decret al Primului-ministru, la propunerea ministrului de resort, fără a lua în considerare o activitate desfăşurată în domeniul asociativ; 
3) câte un reprezentant al ministerelor implicate, respectiv al tineretului şi vieţii asociative, al bugetului, al coeziunii sociale, culturii, economiei, educaţiei naţionale, mediului, interne, justiţie, sănătate, sport şi oraşe; 
4) trei reprezentanţi ai colectivităţilor teritoriale, desemnaţi de Asociaţia regiunilor Franţei, Asociaţia departamentelor Franţei; 
5) un deputat şi un senator. Membrii numiţi la punctul 1, 2 şi 5 au vot deliberativ, iar ceilalţi membrii au rol consultativ. Cei de la punctele 1 şi 2 nu pot avea mandate mai mult de zece ani consecutiv. 


Conform articolului 5, Înaltul Consiliu se reuneşte cel puţin de două ori pe an în şedinţă plenară. Prin art.6 a fost instituit un Birou format din 6 membri desemnaţi din cadrul Înaltului Consiliu, din care: patru din cei de la categoria 1, 4; unul de la 2; unul de la 4. Acest Birou este prezidat de ministrul însărcinat cu coordonarea vieţii asociative sau de reprezentantul acestuia. Membrii biroului desemnează din rândul lor un vice-preşedinte. Biroul are competenţa de a cunoaşte toate problemele legate de misiunile Înaltului Consiliu. El se reuneşte la iniţiativa preşedintelui său sau la cererea a cel puţin trei membri ai săi. Conform art.7 al Decretului, mandatul membrilor Înaltului Consiliu este exercitat în mod gratuit, putând fi rambursate cheltuielile de transport şi cazare din perioada participării la şedinte. Raportul intermediar din anul 2013 al HCVA
 a abordat tema finanţării private a fundaţiilor, raport considerat necesar în vederea elaborării unui proiect de lege referitor la această problemă.
În Luxemburg există o instituţie similară care se numeşte Consiliul Superior pentru voluntariat care funcţionează pe baza unei legi speciale
. 

În Germania a fost elaborată o politică naţională în domeniul voluntariatului, iar pe data de 6 octombrie 2010, Cabinetul Federal a adoptat o strategie naţională pentru dezvoltarea voluntariatului în această ţară. 
În Codul Civil (BGB) nu există o definiţie legală specială, unitară a  fundaţiilor. Termenul de  fundație  este un termen generic care desemnează o gamă complexă de entități, consacrate în dreptul privat, public sau canonic. 
Definiția fundației este în principal o descriere a unei diversităţi de forme juridice (cum ar fi fundația în temeiul dreptului civil, fundația cu răspundere limitată sau fundația tip asociaţie). Totusi, termenul desemneaza  entităţi cu caracteristici comune, cu un capital  angajat spre un obiectiv specific, pe termen lung. 
Cea mai mare parte a fundaţiilor germane au obiective non-profit (peste 19551 fundații sunt constituite în conformitate cu dreptul civil, aprox. 95 % sunt fundații de interes public). Principiile de bază ale fundațiilor de drept civil sunt reglementate în articolele 80-88 din Codul civil (Bürgerliches Gesetzbuch - BGB), prin legea fundaţiei din 15 iulie 2002 (Gesetz zur Modernisierung des Stiftungsrechts ). 
Prevederile detaliate sunt date prin  cele 16 legi specifice, adoptate de către Bundesländer-urile din fiecare Land
. Deși diferite, legile fundaţiilor au elemente similare cu privire la constituire, supravegherea fundaţiilor de interes public şi private.
În Germania există, de asemenea, un număr mare de fundaţii non-autonome, fără personalitate juridică, constituite în conformitate cu legislația civilă sau biserică. 
Pentru a avea personalitate juridică, în sensul BGB, o fundaţie trebuie să fie recunoscută de către autoritatea competentă din Bundesland în care fundația are sediul. Autoritatea trebuie să recunoască o fundație în cazul în care cerințele legale sunt îndeplinite și fundația poate asigura că scopul său este urmărit permanent și nu contravine interesului general. Fundația trebuie să aibă un statut care acoperă următoarele puncte: numele, sediul, scopul, activele și formarea consiliului de administrație. Autoritatea Land-ului se asigură că voința fondatorului, statutul și scopul sunt în conformitate cu legea. Administrația determină, de asemenea, dacă sunt sau nu sufieciente active pentru a urmări scopul declarat al fundației. Nu există un capital minim pentru înființarea unei fundații specificat în lege, dar autoritățile cer în mod normal cel puțin 50.000 €, majoritatea legilor din Landuri neadmiţând scăderea acestor active, cu scopul de a putea asigura satisfacerea interesului public. 
În Germania este aşadar nevoie de aprobare din partea unei autorităţi de stat, nu de către un notar. Fiecare lege a Landului stabileşte modul de înregistrare a fundaţiilor. 
În conformitate cu legile Bundesländer-urilor, fundaţiile trebuie să prezinte rapoarte anuale autorităților de stat relevante sau, în cazul în care doresc să primească facilităţi fiscale, autorităţilor financiare. Din punct de vedere legal fundaţiile germane nu sunt obligate să pună informaţiile despre ele la dispoziția publicului. Autoritatea de stat are dreptul de a fi informată permanent. În funcție de diferitele legi ale Bundesländer-urilor, fundaţiile trebuie să depună rapoarte anuale autoritătii de supraveghere, iar autoritatea are dreptul de a se opune unor decizii ale organelor de conducere ale fundațiilor care nu sunt conforme cu statutul. În cazul în care consiliul de conducere nu respectă măsurile luate de către autoritatea de supraveghere, autoritatea poate să ia măsuri. În conformitate cu legile Bundesländer, autoritatea poate respinge, de asemenea, unii membri ai consiliului de administrație, în caz de încălcare gravă a legilor. 
Unele tranzacții juridice ale fundațiilor trebuie să fie aprobate de autorităţi. În cazul în care realizarea scopului fundației a devenit imposibil sau contravine interesului public general, autoritatea are, în conformitate cu art .87 BGB, competenţa de a schimba decizia fondatorului. 

În Italia, nu există o lege specială care să dea o definiție a fundației, aceasta fiind inclusă în Codul Civil (Cartea I, despre organisme non-comerciale)  și în Decretul prezidențial nr. 361/2000 referitor la anumite tipuri de fundații: fundații cu scop de interes public (Organizzazione Non Lucrativa di Utilita Sociale - ONLUS ), fundații muzicale, fundații de origine bancară, societăţi vechi de caritate publică (IPAB - Istituzioni Pubbliche di Assistenza e Beneficienza) etc. 
Fundațiile catolice sunt reglementate prin Legea nr.222/1985. 
Fundaţiile corporatiste și fundațiile întreprindere, precum și fundațiile autonome și neautonome nu sunt tratate ca atare de lege. Pentru înregistrarea unei fundaţii nu este nevoie de aprobarea vreunei autorităţi de stat, dar se depune la Prefectură o cerere de înscriere în registru. 
Pentru fundații care activează în domeniul artelor, Ministerul Culturii are un rol activ în acest proces, dând avizul asupra cereri. 
Din momentul înscrierii în Registru, fundațiile intră sub supravegherea prefecturilor sau a administrațiilor regionale în funcţie de tipul de fundație (fundații care acționează la nivel național, fundațiile regionale sau fundații cu scop regional). 
Fundații înființate înainte de toamna anului 2000, se află sub supravegherea ministerului competent (Ministerul de Interne sau, în unele cazuri, Ministerul Educației). Conform Decretului nr. 368/1998, nu există o supraveghere specială a fundațiilor care urmăresc scopuri culturale. Fundațiile de origine bancară se află sub ​​supravegherea Ministerului Economiei. 
Autoritatea de supraveghere este aşadar un organ administrativ de stat, dar pentru domenii specifice au fost create agenții independente (de exemplu, există o anumită agenție pentru asociaţiile non-lucrative de utilitate socială ONLUS şi agenţii pentru celelalte categorii de asociaţii)
. Autoritatea fiscală este o agenție independentă care supraveghează activitatea financiară a fundaţiilor. Toate deciziile luate de administrațiile publice și agenții pot fi supuse acţiunii în instanță, pentru a se asigura că legile italiene și europene, precum și Constituția italiană, sunt respectate. În conformitate cu prevederile articolului 28 din Codul civil italian, în caz de încălcare a legii, administrația poate numi un comisar extern care poate lua  măsuri împotriva foștilor membri ai consiliului de administrație, poate dizolva organizaţia. Autorităţile pot solicita rapoarte financiare și de activitate anuale.
În Marea Britanie, noţiunile de caritate, fundație, organizaţii bazate pe încredere, sunt sinonime. În Marea Britanie, Anglia, Țara Galilor, Scoția și Irlanda de Nord,  există legi diferite care reglementeaza activitatea fundaţiilor. 

În Anglia și Țara Galilor activitatea fundatiilor este reglementata prin lege (Charities Act 2006, actualizată) a carei aplicare este verificata de Comisia pentru domeniul de caritate
 care este un departament guvernamental non-ministerial, complet independent de influența ministerială. Comisia răspunde în fața Parlamentului și a publicului, deţine un Registru în care sunt înregistrate fundaţiile, registru care este public. Registrul include detalii cu privire la scopurile caritabile desfășurate, zona geografică de activitate, numele membrilor consiliului de administrație și dacă aceştia sunt membri ai consiliilor de administrație ale altor organizatii de caritate sau nu, precum și copii ale conturilor anuale. 
Toate fundațiile cu un venit anual mai mare de aprox. 6.000 €  trebuie să se înregistreze la Comisia de caritate, cu excepția cazului în care unele fundaţii au reglementare diferită (de exemplu, din partea Departamentului de Cultură, Media și Sport care reglementează anumite muzee naționale și galerii). În cazul în care venitul unei organizații de caritate este mai mic, se pot înregistra doar fiscal, prin HM Revenue and Customs, pentru a obține beneficiile fiscale prevăzute de lege. 
Toate organizațiile de caritate trebuie să țină evidențe contabile și situatia conturilor anuale care trebuie să fie puse la dispoziția publicului, la cerere. Acestea trebuie să elaboreze un raport anual. În cazul în care fundaţia are un venit anual aprox. 1,2 milioane € , sau mai mult, se solicită un alt tip de informaţii (Summary Information Return "SIR"). Legea stabilește regulile care determină ca necesară efectuarea  unui audit  profesionist. Legea de impozitare a fundatiilor de caritate din Marea Britanie prevede că fundaţiile sunt supuse controlului Înaltei Curţi (High Court). 
În Scoţia, Oficiul de reglementare a domeniului de caritate (Office of the Scottish Charity Regulator OSCR )
 aplică legea fundaţiilor din 2005, activitatea fiind coordonată de Consiliul organizaţiilor de voluntariat (Scottish Council for Voluntary Organisations - SCVO), organism independent. 

În Irlanda de Nord, Comisia de Caritate pentru Irlanda de Nord (Charity Commission for Northern Ireland CCNI ), organism independent, urmăreşte aplicarea legii din 2008 (Charities Act 2008). 
În Marea Britanie, în principal, două reglementări comune se impun activităţii companiilor de caritate din marea Britanie: să depună declaraţiile anuale, atât la Comisia de specialitate, cât și la autoritatea de reglementare a companiilor (Registrer of Companies), administrat de către Camera de Comerţ (Companies House); Comisia să dețină un registru al tuturor fundaţiilor de caritate. Există, de asemenea, un număr semnificativ de organizații de caritate care nu sunt înregistrate, dar, pentru toate fundaţiile este necesară aprobarea Comisiei. Toate organizațiile de caritate, fie că sunt înregistrate sau neînregistrate, sunt supuse principiilor generale de funcţionare a acestora.
În Olanda, în Codul civil (Burgerlijk Wetboek), Cartea 2, articolul 285, este definită fundaţia (Stichting) care poate avea scopuri multiple, publice şi private. Fundaţia  este constituită la notariat, fără a fi impuse condiţii de existenţă a unui capital minim. 
În coordonarea şi supravegherea activităţii fundaţiilor nu este implicat niciun organism guvernamental. În conformitate cu art. 2:289 din Codul civil, toate fundațiile trebuie să fie înregistrate în Registrul Comerțului/Handelsregister, de la Camera de Comerț și Industrie, din zona în care fundația are sediul. Registrul conține informații suplimentare cu privire la conducere, numele și adresele fondatorilor şi Statutul. În secțiunea II a Codului civil referitor la Regimul fiscal al fundației, se prevede că o fundație este, în principiu, supusă impozitului pe profit olandez (CIT), în cazul în care se desfășoară activități de afaceri în concurență cu întreprinderile comerciale. Consiliul de conducere al fundaţiei are datoria de a înregistra şi elabora situaţia financiară, iar in termen de 6 luni de la sfarsitul fiecarui an financiar precedent, să pregătească un bilanţ şi o declaraţie de venituri şi cheltuieli ale fundaţiei. Documentele trebuie păstrate timp de şapte ani în arhiva fundaţiei. 
Raportul anual se află sub supravegherea Tribunalului administrativ districtual. În situaţii de dificultate financiară sau încălcări ale legii, instanţa judecătorească poate decide desfiinţarea fundaţiei.
În Polonia nu există o definiţie legală specifică a  fundaţiei care este abordată ca un domeniu al dreptului administrativ. În general, fundaţiile sunt înregistrate în Registrul aflat la tribunalele competente (Registry Court), cele care verifică dacă statutul şi celelalte documente de constituire sunt conforme legii. 
Pentru fundaţiile străine care activează în Polonia este nevoie de aprobarea ministerelor de resort
. O fundaţie se află sub supravegherea autorităţii regionale (starosta) sau a ministerului de resort. Ea depune un raport de activitate şi financiar anual, detaliat la ministerul corespunzător activităţii sale sau la autoritatea regională, raport care este public. Formatul raportului este stabilit de reglementările guvernamentale. Autoritatea de supraveghere analizează rapoartelor prezentate de fundaţie şi poate face anchete, poate cere clarificări orale sau în scris, precum şi alte materiale informative în cadrul inspecţiei. Fundaţiile prezintă de asemenea informaţii financiare la birourilor fiscale. În cazul constatării unor nereguli majore, ministerul de resort sau autoritatea regională pot solicita în instanţă desfiinţarea fundaţiei. 
În Portugalia nu există o lege specială şi o definiție legală a fundaţiilor. Cu toate acestea, în Codul civil este descrisă fundația. În Portugalia nu există fundații fără personalitate juridică, dar fundațiile temporare, deși rare, sunt permise (conform art. 192.1 al Codului Civil ). Există o distincție de bază între fundații de drept public și privat. 
Fundațiile de drept privat pot fi recunoscute ca fiind de interes public dacă scopul lor este de interes general și cooperează cu administrația publică (art. 1.1, Decretul-lege 460/77, modificat prin Legea 40/2007 şi Decretul-lege 391/2007). Grupul  fundațiilor de interes public cuprinde trei tipuri de fundaţii: fundaţii cu personalitate juridică de utilitate publică administrativă, fundaţii de utilitate publică simple, și instituții private de asistență socială. Acestea din urmă au un regim juridic specific (prin Decretul-Lege 519-G2/79 și Decretul-lege 119/83, cu modificările ulterioare). 
Un acord internațional între Portugalia și Sfântul Scaun reglementează fundațiile catolice. 
Fundațiile dobândesc personalitate juridică după recunoașterea din partea autorității administrative competente (art. 158,2 CC). Fundația trebuie să fie apoi înregistrată în Registrul național sau, dacă este cazul, în registrul instituțiilor private de asistență socială. 
În conformitate cu art. 12.1 din Decretul-lege 460/77, persoanelor juridice de utilitate publică trimit Secretariatului general al Preşedinţiei Consiliului de Miniştri, prin poșta electronică, raportul anual și conturile din anul precedent, în termen de șase luni de la data la care acestea au fost aprobate. Secretariatul dă aprobarea şi supraveghează activitatea fundaţiilor italiene. Informațiile referitoare la situaţia fundaţiilor pot fi puse la dispoziția publicului, în baza articolului 8.1 din același decret. 
Din anul 2010 au fost create autorități independente ale fundaţiilor precum Consiliul Naţional al Fundaţiilor şi a fost elaborat Codul de bune practici.

În Suedia, cadrul legal este destul de liberal, nefiind prevăzută intervenția  statului în procesul de constituire a unei fundații. 
Actul de reglementare a activităţii fundaţiilor, organizaţiilor de voluntariat din anul 1994 (Foundation Act/Stiftelselag SL (1994:1220), intrat in vigoare de la  1 ianuarie 1996, a fost modificat în mod semnificativ în anul 2009. 
Un rol deosebit are Asociaţia Fundaţiilor suedeze, singura asociaţie de fundații din Suedia, înființată în anul 1989, pentru a sprijini fundațiile suedeze. Ea emite declaratii cu privire la modificările legislative care afectează organizaţiile de voluntariat, permite membrilor săi să facă schimb de informații și de idei și face vizibil rolul important al acestora în societatea suedeză. 
Din anul 2010, toate fundațiile trebuie să se înregistreze într-un Registru al fundaţiilor, aflat la cele șapte autorități regionale (länsstyrelser). În statutul organizaţiilor este stabilit gradul de autonomie al acestora. Fundațiile finanţate public sau de municipalitate, trebuie să prezinte în fiecare an financiar un raport anual de activitate, declarațiile de venit, bilanțurile financiare care nu sunt publice, dar pot fi furnizate date, printr-o cerere adresată fundaţiei. 
Autoritatea de supraveghere fiscală de la nivel departamental şi regional face verificări cu privire la raportul anual și la plata impozitului. Conform capitolului 9 art. 3, 4 al legii, autorităţile de supraveghere departamentale şi regionale, desemnate de autoritatile naţionale, au mandatul de a supraveghea fundațiile (verificarea documentelor, au dreptul de a participa la şedintele conducerii, la întâlniri și să facă inspecții). În anumite cazuri (în situaţii de litigii daune-interese), pot să numească membrii consiliului de administrație și să consilieze fundaţiile. Autoritatea locală poate acţiona în instanță pentru demiterea unui membru al consiliului care a provocat un management defectuos. Dacă o astfel de cerere este depusă la instanța de judecată, autoritatea poate opri activitatea membrilor consiliului pentru o  perioadă de timp, până când instanța va lua o decizie. În plus, autoritatea de supraveghere poate numi un auditor adecvat în cazul în care fundația nu a reușit să facă acest lucru. Unele fundaţii se află sub supraveghere limitată, în cazul în care fundaţia a decis în statut acest lucru. În caz de supraveghere limitată, autoritatea locală sau regională are mai puține competențe. 
În ultima perioadă, fundațiile suedeze au evoluat spre crearea unor fundații private de sprijin al cercetării, precum și spre dezvoltarea fundaţiilor religioase, mult mai autonome. 

În Slovacia legea 34/2002 referitoare la fundaţii defineşte fundaţia, prevede obligativitatea ca aceasta să fie înregistrată ca persoană juridică în Registrul Fundaţiilor aflat la Ministerul de Interne. Registrul este un registru public care listează toate datele și detaliile stabilite de lege, date referitoare la numele, locaţia principală a sediului, cantitatea și compoziţia capitalului nominal al fundaţiei, precizând suma contribuțiilor în numerar, drepturile reale imobiliare (valoarea de piaţă, plus evaluarea unui expert), valorile mobiliare (valoarea de piaţă şi valoarea evaluată de un expert), drepturile de proprietate, titluri şi active nemonetare (valoarea lor evaluate de către un expert) etc. 
Ministerul de interne supraveghează activitatea fundațiilor, solicitând anual un raport, iar in caz de apariţie a unor probleme, cere rezolvarea lor până la un termen dat. În cazul în care fundația nu reuşeşte să ia măsuri de remediere, Ministerul de interne va depune o plângere în instanţa pentru lichidarea fundaţiei.
În Spania, articolul 34 din Constituția din 1978 recunoaşte dreptul de a se constitui o fundaţie pentru scopuri de interes general. Legea 50/2002 ( LF ) definește fundațiile la articolul 2.1. Fundațiile care desfășoară activități în comunităţi autonome au legislaţii specifice. 
Actul de constituire a unei fundaţii este transmis la biroul de înregistrare, pentru aprobare și înregistrare la nivel național și regional. În conformitate cu art. 4.1 LF, fundațiile primesc personalitate juridică după ce au fost înregistrate în Registrul naţional al fundațiilor instituit prin Decretul regal 1611-2007 şi în Registrul regional
.

Autorităţile de stat (Protectorates) supraveghează activitatea fundaților și legalitatea constituirii şi funcţionării lor. 
În Ungaria, prevederile legale referitoare la fundaţii şi voluntariat se află în legea din 1997 referitoare la fundaţii, în Codul civil şi în legea referitoare la regimul fiscal. Conform legilor, fundaţiile se înregistrează la Registrul public. 
Instituţia specifică sistemului judiciar ungar numită The public prosecutor's Office are competenţa de supraveghere a fundaţiilor
. Organizațiile  non-profit sunt supravegheate de asemenea de către autorităţile fiscale locale şi de către Oficiul de Audit.  Conform legii, la nivelul fundaţiilor  există un organism de control intern. În conformitate cu dispozițiile legale, în cazul în care există neregularităţi în activitatea fundației, se pot  deschide acțiuni în justiție. În cazul în care conducerea fundaţiei nu reușește să se conformeze până la termenul limită, instanța va dispune încetarea activităţii fundației. 
În statele baltice există prevederi relativ asemănătoare referitoare la activitatea fundaţilor. În Estonia, conform legii fundaţiilor din 1995, o fundaţie se înfiinţează la notar şi se înregistrează în Registrul organizaţiilor non-profit şi asociaţiilor aflat la Centrul sistemului de registre şi informaţii
, supervizat de Ministerul Justiţiei. Tot aici se depun anual rapoartele anuale de activitate şi cele contabile. 
În Letonia,  înregistrarea fundaţiilor se face în Registrul de stat. al companiilor, fără vreo aprobare a unei autoritati de stat  Raport contabil anual este verificat de administraţia financiară şi de autoritatea fiscală. 
În Lituania, legea referitoare la activitatea de caritate şi la fondurile de sponsorizare din anul 1996 prevede autonomia legală a acestor entităţi. 
Ele se inregistrează în registrul personelor juridice la Centrul de registre
, o instituţie a statului care realizează anual un audit.

3. Monitorizarea şi supravegherea activităţii individuale a voluntarilor


Instituţiile europene au încurajat statele membre să ia măsuri juridice și administrative la nivel național în acord cu natura specifică a activității de voluntariat.  În acest context, în documentele Parlamentului European se consideră că ar trebui să fie luată în considerare activitatea de voluntariat efectuată de un voluntar într-un stat membru gazdă, prin eliberarea unui certificat persoanelor care au luat parte la proiecte de voluntariat
. O altă preocupare este aceea de a lua măsuri pentru ca voluntarii și familiile lor să nu fie discriminați cu privire la protecția socială acordată, din cauza mobilității activităţii lor. Multe state europene au experienţe interesante în recunoaşterea competenţelor şi a experienţei voluntarilor.  
Un număr de state europene au stabilit recent măsuri pentru validarea învățării non - formale și informale (VNFIL), cu scopul recunoașterii și valorificării activităţii voluntariatului. Acestea ar putea constitui un important factor de motivare, în special în rândul tinerilor, putând fi create legături între activitatea de voluntariat și educație. 

În multe state europene nu există nicio obligație legală pentru organizațiile non-guvernamentale de a notifica detaliile despre voluntari la autoritățile publice, în timp ce în alte state aceste date sunt colectate de asociaţiile de voluntariat sau aceste date trebuie transmise în mod obligatoriu unei autorităţi de stat. Conform datelor unui studiu european comparativ
, în România, legea voluntariatului prevede că organizațiile de voluntari  sunt obligate să țină un registru cu proprii lor voluntari, deşi, nu există un organism public care colectează și monitorizează în mod oficial aceste înregistrări. 
În Slovenia, în cazul în care voluntarii nu primesc o recompensă financiară, nu există niciun interes legal, nicio obligație pentru organizațiile de voluntari să notifice autoritățile publice cu privire la detaliile referitoare la voluntarii individuali. În cazul în care o astfel de recompensă se ​​acordă și cheltuielile pentru voluntari sunt rambursate, ONG-urile trebuie să depună un formular fiscal special pentru agenția fiscală. În Spania nu există o obligație legală pentru organizațiile de voluntari de a notifica detaliile fiecărui voluntar la autoritățile publice sau la administrația fiscală. Cu toate acestea, organizațiile care primesc subvenții trebuie să informeze numărul de voluntari, în scopul de a verifica dacă politica lor de asigurare este corectă.


În Grecia, organizațiile de voluntariat sunt obligate să notifice detaliile fiecărui voluntar pentru autoritățile publice, și anume, la instituțiile care răspund de asigurarea securităţii sociale. 
În mod similar, în Irlanda,  persoanele care pretind ajutoare de șomaj, de boală și de invaliditate trebuie să informeze departamentul corespunzător pentru fiecare sursă de venit suplimentară, inclusiv din voluntariat. 
În cazul Suediei, organizațiile trebuie să notifice anual Agenția de taxe cu sumele plătite și cheltuielile rambursate pentru fiecare voluntar. 
În Franţa, numai organizațiile de voluntari gazdă sunt obligate prin lege să furnizeze, în  rapoarte anuale, informații cu privire la voluntari, informaţii legate de  securitatea socială și contractele de voluntariat. 

În reglementarea activităţii de voluntariat un rol deosebit a avut tradiţia şi istoria voluntariatului din fiecare stat european. În Suedia, şi parţial în Franţa, deşi voluntariatul este foarte dezvoltat, s-a considerat că reglementarea nu este un factor important şi că autoreglementarea este esenţială în acest domeniu, iar independenţa şi autonomia sectorului sunt considerate priorităţi.


Studiile comparative au remarcat legea voluntariatului din România care definește aspectele referitoare la acordul voluntar sau contractual, la drepturile și obligațiile voluntarilor; la condiţiile de reziliere a unui contract; la rambursarea cheltuielilor, precum și la protecția socială a voluntarilor și voluntarilor străini care activează în această ţară. În legea voluntariatului din 2001, cu modificările ulterioare,  s-a stabilit că activitățile de voluntariat ar putea fi efectuate pe baza unui contract scris între voluntar și organizația gazdă, evitându-se a fi menţionat caracterul obligatoriu al unui contract. Caracterul obligatoriu al unui contract a fost considerat o posibilă barieră în calea dezvoltării voluntariatului, în special pentru cei care participă la episoade scurte de voluntariat. În prezent, utilizarea unui contract de voluntariat este lăsată la latitudinea celor două părți (voluntar și beneficiar). 

În unele state europene, deși nu există un cadru legal specific, există legi speciale pentru voluntariatul tinerilor. De exemplu, legea tineretului din Letonia promovează educație non – formală a tinerilor, voluntariatul  și angajarea tinerilor în activitatea comunităţii.
4. Concluzii 

Studiile comparative la nivel european
 subliniază necesitatea promovării unor cadre juridice şi politice pentru a sprijini activitatea de voluntariat. Studiul comparativ realizat de Centrul European pentru Legislaţia Organizaţiilor non-profit (ECNL) sugerează că statele europene ar trebui, acolo unde este necesar, să revizuiască legile sau să adopte legislație specifică, în scopul de a promova voluntariatul, a realiza protecţia voluntarilor, a monitoriza şi valida experienţa de voluntariat. 
Conform datelor prezentate, în unele state precum Austria, Italia nu există o lege specială pentru voluntariat sau prevederi pentru voluntari individuali. În Belgia, Cipru, Cehia, Ungaria, Letonia, Luxemburg, Malta, Polonia, Portugalia, Romania, Spania Bulgaria există prevederi legale pentru voluntariat şi pentru voluntarii individuali. În alte state europene, precum Irlanda, Slovenia există unele prevederi despre voluntariat incluse în alte legi. Experienţa relaţiei dintre autorităţile de stat şi voluntariat din statele europene a pus în evidenţă şi numeroase deficienţe legate de reglementare având loc un proces permanent de adecvare a legislaţiei la dinamica acestui sector. Reforma legislaţiei din acest domeniu este de actualitate în state precum Austria, Bulgaria, Irlanda, Grecia și Slovenia.  

Studiile europene au pus în evidenţă faptul că diversele forme de voluntariat şi complexitatea sectorului au determinat forme diferite de reglementare şi implicare a statului în acest domeniu. În Observatorul european al domeniului socio-politic se  remarca faptul că doar câteva state europene sunt implicate la nivel naţional elaborând strategii specifice pentru activitatea de voluntariat, în timp ce majoritatea statelor membre încearcă să sprijine sectorul de voluntariat, prin diverse programe specifice acestui domeniu
. În statele fără o strategie naţională, activitatea de voluntariat se află sub coordonarea mai multor instituţii publice. 

La nivel european există o dezbatere importantă în legătură cu relația dintre stat şi sectorul de voluntariat, cu modul în care statul utilizează reglementarea, politicile şi programele de finanţare pentru a gestiona și controla această activitate. Există experienţe variate ale acestei relaţii, determinate de condiţiile specifice în care se desfăşoară această activitate în fiecare stat membru. 

În Marea Britanie de exemplu este pus în aplicare Compact (A framework for partnership working between Government and the voluntary and community sector)
, un cadru pentru parteneriatului de lucru între guvern și sectorul voluntar care este susținut de cinci coduri suplimentare de practică.


În Cipru, legea voluntariatului a fost folosită ca o modalitate de a controla și de a reglementa activitatea organizațiilor de voluntariat, dar şi pentru a controla practica strângerii de fonduri. În Italia, legislația națională a fost folosită ca o modalitate de a reuni diferitele abordări regionale ale acestui domeniu și de a oferi un cadru legislativ relației dintre autoritățile publice și organizațiile de voluntariat. Chiar și în țările în care nu există cadru legal specific pentru activitatea de voluntariat, relația dintre stat și acest sector a fost foarte mult influențată și determinată de fondurile de la stat folosite de aceste organizații, aşa cum a fost cazul Cehiei, Spaniei prin legea Voluntariat Work (1996), Portugaliei, Ungariei etc. 
În unele state, legile referitoare la voluntariat au constituit un cadru stimulativ pentru cooperarea dintre sectorul volutariatului şi autorităţile de stat. În Polonia, legea cu privire la beneficiile fiscale ale activităţii de voluntariat definește criteriile de evaluare ale activităţii ONG-urilor și oferă un cadru procedural pentru cooperarea acestora cu autoritățile publice, mai ales prin introducerea mecanismului 1 % ceea ce înseamnă că fiecare cetățean are o dreptul de a dona 1% din impozitul pe venit către un ONG selectat . Aceste dispoziții specifice au reprezentat o bază solidă pentru dezvoltarea voluntariatului în Polonia aşa cum în România a acţionat, în mod similar, mecanismul 2%.
Legea din Portugalia oferă un cadru care permite organizațiilor dreptul de a recruta și de a coordona voluntarii, de a emite carduri de identificare a voluntarilor, de a plăti asigurări pentru voluntari etc.  

Experiența din statele membre arată că este importantă crearea  unei infrastructuri eficiente, bine structurate pentru mediul de voluntariat. Aceasta include centre de voluntariat care pot furniza informații, pot realiza instruire și servicii de coordonare la nivel regional, baze de date și pot îmbunătăţi relaţiile între voluntari și organizațiile de voluntariat. 
Un rol deosebit are procesul de autoreglementare care este deosebit de activ la nivel european, fiind elaborate în ultima perioadă Charte, Coduri de Etică, Ghiduri de bune practici etc. Coduri de etică pentru voluntariat există în multe state europene (Estonia, Slovenia, Belgia, Bulgaria, Franța, Luxemburg, Polonia, Spania etc). În mod similar, în România a fost lansat Codul de conduită al ONG-urilor adoptat de către Centrul Național de Voluntariat. În cazul Irlandei, Charta pentru Voluntariat a fost percepută mai favorabil decât impunerea unui cadru de reglementare. În Olanda acordarea unui premiu pentru activitatea de voluntariat a avut un rol important în dezvoltarea sectorului. 


Referitor la statutul juridic al voluntarilor individuali se poate remarca faptul că  în numai opt state europene voluntarii au un statut juridic specific (Belgia, Cipru, Republica Cehă, Ungaria, Polonia, Portugalia, România și Spania), dar prevederile legale care se aplică variază în funcție de statele membre. Deși nu există niciun statut juridic pentru voluntari, într-un număr de țări, voluntarii se supun acelorași reguli ca și cei remuneraţi pentru munca depusă.  
Studiile europene arată că autorităţile publice ar fi capabile să realizeze o mai bună colectare a informaţiilor statistice cu privire la voluntariat, deoarece aceste informaţii reprezintă un suport  important pentru factorii de decizie politică şi pentru organizaţii. Experienţa de până acum a arătat că un rol deosebit are cunoaşterea valorii economice a voluntariatului, ceea ce implică existenţa unei baze de date complexe, transparente la nivel naţional şi european. În acelaşi timp se recomandă îmbunătăţirea cooperării dintre guverne, autorităţile publice locale  şi reprezentanţii organizaţiilor de voluntari pentru promovarea voluntariatului.  

